Treenipallot eli harjoituskuulat - klubi.kaalimato.com
Treenipallot eli harjoituskuulat Takaisin Tietonurkan etusivulle >>
Treenipallot eli harjoituskuulat ovat tarkoitettu lantionpohjalihasten harjoittamiseen ja lihaskunnon ylläpitämiseen. Treenipallot ovat yksittäisiä kuulia, jotka ovat yleensä valmistettu metallista. Ne voivat olla pinnoitettuja esimerkiksi kovamuovilla. Näitä kovamuovisia kuulia voivat nikkeliallergiset turvallisesti käyttää. Allergikon kannattaa tarkistaa tuotekuvauksesta kuulien materiaali. Esimerkiksi Pleasure Pearls nimiset treenipallot ovat pinnoitettu kovamuovilla.
Treenipalloissa on hieman koko- ja painoeroja. Erotiikkaliikkeissä myytävien pallojen paino on noin 50–60 g ja halkaisija noin 20 mm. Mitä pienemmät ja painavammat kuulat, sitä enemmän lantionpohjalihasten kuntoa vaaditaan, niiden pitämiseksi emättimen sisällä. Treenipalloissa ei yleensä ole saumoja samalla tavalla kuin joissakin geishakuulissa.
Joskus voi olla vaikeaa arvioida, aloittaako lantionpohjalihasten harjoittamisen suoraan pienemmillä treenipalloilla, vai harjoitteleeko ensin isommilla geishakuulilla. Esimerkiksi nuoret ja vasta yhdynnät aloittaneet henkilöt voivat yleensä aloittaa lantionpohjalihasten harjoittamisen suoraan treenipallojen avulla. Synnyttäneiden naisten voi olla hyvä aloittaa ensin geishakuulilla ja siirtyä treenipalloihin, kun lihaskunto on kasvanut. Muun muassa iän, mahdollisten sairauksien ja leikkausten tuomat muutokset lihaksistossa vaikuttavat lantionpohjalihasten kuntoon ja näin ollen siihen minkä kokoiset kuulat sopivat harjoitteluun parhaiten. Lantionpohjalihasten kunto ja tila ovat hyvin yksilöllisiä. Niitä voi tarvittaessa mittauttaa fysioterapeutilla, joka tekee sen siihen tarkoitetulla biopalautelaitteella.
Treenipallojen käyttöön liittyvät mahdolliset rajoitukset, sekä pesu ja puhdistus ovat samat kuin geishakuulien kohdalla. Treenipallot saat emättimestä pois rentouttamalla lantionpohjalihakset ja koukkaamalla tarvittaessa sormilla. Treenipallot kannattaa pitää poissa lasten ulottuvilta.
Miten treenipalloja käytetään?
Jos aloitat lantionpohjalihasten harjoittelun treenipallojen avulla, toimi samalla tavoin kuin geishakuulien kanssa. Eli tutustu ensin lantionpohjalihaksiisi tunnistamisharjoituksen avulla.
Laita ensin yksi treenikuula emättimeen ja pyri pitämään kuulaa sisälläsi löytämilläsi lantionpohjalihaksilla. Pikkuhiljaa voit kokeilla supistaa lihaksiasi ja ikään kuin nostella kuulaa emättimessä. Tämä voimaharjoitus on hyvä aloittaa rauhallisesti. Treenaa korkeintaan viitenä päivänä viikossa kunkin harjoituksen kestäessä 5-10 sekuntia. Rentouta lihakset 10–20 sekunniksi ennen seuraavaa harjoitusta. Toista harjoitus 5-10 kertaa. Mikäli treenipallojen sisällä pitäminen tuntuu vaikealta, voit tehdä harjoittelua ensin makuuasennossa.
Lisää toinen treenipallo, kun sinusta tuntuu, että yhden pallon sisällä pitäminen ja harjoittelu sujuvat hyvin. Siirry tämän jälkeen ns. kestävyysharjoitteluun varovasti, muistaen riittävä lepo ja lihasten rentouttaminen.
Aloita kestävyysharjoittelu rauhallisesti ja pienissä erissä. Aseta yksi tai molemmat treenikuulat emättimeen ja liiku niiden kanssa aluksi n. 10–15 minuuttia. Tee harjoitus kerran päivässä ja pidennä harjoitusaikaa pikkuhiljaa noin 30 minuuttiin. Niin kuin muutkin lihakset, tarvitsevat lantionpohjalihakset lepoa, rentoutumista ja palautumista. Treenaa säännöllisesti, mutta pidä ainakin kaksi lepopäivää viikossa. Voit yhdistää kestävyysharjoittelun päivittäisiin askareisiisi: siivoukseen, kävelylenkkiin, kauppareissuun jne.
Saat treenikuulat pois emättimestä parhaiten joko seisten tai kyykkyasennossa. Rentouta lihaksesi ja tarvittaessa koukkaa kuulat pois sormella.
Pese kuulat käytön jälkeen saippuavedellä.
Voit ajoittain desinfioida kuulat seksivälineiden desinfiointiin tarkoitetulla aineella (esim. Hygiene - Bacteria Killer).
Jos sinulla on kierukka treenikuulien käyttö voi aiheuttaa vähäistä verenvuotoa. Käänny lääkärin puoleen jos sinulla on kysyttävää kierukan ja treenikuulien yhteensopivuudesta.
Jos sinulla on epäselvyyttä treenikuulien käyttöön liittyvissä asioissa, käänny esimerkiksi lääkärin tai gynekologin puoleen.
Pidä treenikuulat henkilökohtaisina välineinäsi.